text: Nyt forslag: Unge i Tønder skal ud af kontanthjælpen
  04 april 2014 kl. 12.00
  Forslag om nyt rådgivningsteam skal hjælpe kommunens 300 unge ud af kontanthjælpen og i gang med en uddannelse.
  For mange unge i Tønder under 30 år bliver passivt forsørget af kommunen. Derfor foreslår kommunens arbejdsmarkedsudvalg nu, at et team af rådgivere skal hjælpe de unge til at komme i gang med en af Tønders ungdomsuddannelser.
  - Vi har omkring 300 unge under 30 år i Tønder Kommune på kontanthjælp eller uddannelseshjælp, og vi ønsker at gøre en målrettet indsats for at få så mange som muligt ud af systemet og i gang med uddannelse. Derfor vil vi arbejde for at etablere en ungeenhed ved Campus Tønder, hvor de unge kan få hjælp og rådgivning om uddannelse, oplyser Arbejdsmarkedsudvalgets formand, Susanne Linnet (V), i en pressemeddelelse.
  Rådgiverne skal også sikre, at den uddannelse, de unge går i gang med, faktisk kan hjælpe dem ind på arbejdsmarkedet:
  - Vi skal være proaktive og gennem dialog og samarbejde sikre, at vi imødekommer det, virksomhederne efterspørger, siger Susanne Linnet.
  Forslaget er en del af udvalgets beskæftigelsesplan for 2015 og mangler endnu en godkendelse fra byrådet.
  